**Agder** er et norsk fylke i landsdelen Sørlandet, som ble opprettet da Aust-Agder og Vest-Agder ble slått sammen 1. januar 2020 etter vedtak i Stortinget 8. juni 2017. Agder grenser mot Rogaland i vest og mot Telemark i nord og øst. Agder fylke har et areal på 16 434 km² med 316 051 innbyggere per 1. januar 2023.

Etymologi
---------

Ordet «Agder» er historisk brukt om kyststrekningen mellom munningen av elva Sira i vest og Gjernestangen i øst. Navnet er minst 1.500 år gammelt, men det hersker usikkerhet om den opprinnelige betydningen av ordet. Det kan tilsvare det engelske ordet *edge* («kant»), altså «kanten på landet mot sjøen» (jfr navn som Karmøy og Jæren med samme betydning). «Agder» kan også være avledet av norrønt *ǫgd* («spiss», «landet som stikker spisst ut i havet», jfr Agde og Cap d'Agde på Frankrikes middelhavskyst). Det kan også være avledet av norrønt *agi* («sjøgang», «landet ved urolig sjø»).

Jordanes skriver i sitt verk *De origine actibusque Getarum* («Om goternes opprinnelse og gjerninger») om et folk han navngir *augandzi*. Disse har trolig gitt området navnet. *Augandzi* kan være avledet av urgermansk *agwjō* («øy») – altså «øyboere» – ettersom Jordanes mente at «Scandza» (Skandinavia) var en øy.

En annen teori er at *augandzi* har med vekst og høyde å gjøre, og er av samme betydning som norrønt *auka* («øke», «vokse»). Kan hende navnet passet til et folk med kroppshøyde over gjennomsnittet, slik det fortsatt er tilfelle.

Personer fra Agder fylke kalles «egder» (entall: «egd» eller «egde»), og det kan skilles mellom aust- og vestegder. Bruk av preposisjonen «på» (på Agder) har tradisjonelt stort sett vært brukt om Agders historiske utstrekning langs kysten, mens «i» Agder brukes om fylket (regionen).

Historie
--------

Området var opprinnelig et småkongedømme (*Agðir*) og senere et fylke (*Egða fylki*) under Gulatingsloven.

Administrativt ble Egdafylki til Agdesiden len, og var ett av ni hovedlen i Norge på 1600-tallet. Agdesiden bestod av smålenene: Lister, Mandal (også kalt Midtsyssel len), Nedenes og Råbyggelaget.

Inntil 1400-tallet var det ingen byer mellom Skien og Stavanger. Agder var et rent landdistrikt. Det tidligste urbane samfunn en kjenner på Agder var Arendal, som trolig var ladested under Tønsberg fra omkring år 1500.

Frem til rundt 1902 tilhørte Agder landsdelen Vestlandet. Avisen *Vestlandske Tidende* kom ut i Arendal. Det var tidligere vanlig å dele inn Agder i kystområdet, Agdesiden og Raabyggelaget (innlandet). Raabyggelaget omfattet indre Aust-Agder fylke, samt Åseral i daværende Vest-Agder fylke.

Fra 1902 fikk Agder konkurranse med et rivaliserende navn, Sørlandet. Dette navnet ble i utgangspunktet brukt om kystområdene i Agder, men ble senere utvidet til å omfatte hele Agder.

Agder kan i dag deles inn i følgende områder (distrikter): Lister, Kristiansandregionen, Setesdal og Østre Agder.

Natur og geografi
-----------------

Et typisk landskap i Agder: Skog, vann og myr.  Foto: Karl Ragnar Gjertsen 
Agder har varierte landskap, med en glidende overgang mellom landskapstypene på Vestlandet og Østlandet. Fylket har jevnt over skrint jordsmonn, særlig i indre strøk. Områder egnet for jordbruk finnes først og fremst langs kysten og i dalførene, men et kupert terreng med lite sammenhengende dyrkbare områder begrenser jordbruket også her. Et mildt klima har skapt områder med eik og andre varmekjære løvtrær rundt fjordene og i moreneavsetningene helt ute ved kysten, og har også skapt gunstige forhold for hagebruk med grønnsaker og bær, særlig i områdene rundt Grimstad. Utover dette er fylket preget av surt jordsmonn med mye barskog dominert av furu og einer, og mange steder når barskogen helt ut mot havet. Fruktbare, kalkrike jordbruksområder er sjeldne. 

En utløper av Golfstrømmen går inn i Skagerrak langs Jylland før den avbøyes ved å blande seg med strømmer fra Østersjøen for å gå vestover langs kysten av Agder. Dette gir en havtemperatur som er en medvirkende årsak til at fylket har landets varmeste og mest solrike klima.

Høyeste punkt i fylket er Sæbyggjenuten (1 507 moh.) på grensen mot Telemark. Den største innsjøen er den oppdemmede Blåsjø på 80,53 km². Den lengste elva i Agder er Otra på 246 kilometer. Andre store elver er Tovdalselva,Mandalselva, Audna (Audnedalselva), Lygna, Nidelva, Kvina, Fedaelva og Sira.

### Geologi

Fylket består nesten utelukkende av grunnfjell, den kaledonske fjellkjedefoldingens skyvedekker nådde ikke så langt sørøst. Vanlige bergarter er gneis, granitt og marmor. Hele fylket er den del av det svekonorvegiske grunnfjellsskjold, som er 1 milliard år gammelt eller noe mer. Grunnfjellet har sprekke- og svakhets-soner som strekker seg som rutenett nordøst-sørvest, og mange av de store innsjøene i Setesdalsheiene ligger orientert etter disse sonene. Det er også noen nord-sørgående sprekksoner som gjennom nyere tid har blitt gravd ut av isbreer og smeltevann, og disse sprekksonene har gitt opphav til Sirdalen og de andre større elvedalene i fylket.

For rundt 600 millioner år siden sank grunnfjellet i havet og ble gjennom millioner av år dekket av noen tusen meter tykke sedimenter hvor det nederst ble dannet fyllitt. Under den kaledonske fjellkjedefolding 200 millioner år senere ble dette sedimentære dekket hevet opp, og noen steder førte fjellfoldingen til at eldre gneis ble lagt som en kappe over de nå hevede sedimentmassene. I kvartær-tiden ble sediment- og fyllitt-dekket slitt bort, og man finner i dag bare de nederste (eldste) lagene av dette fyllitt-dekket nord og vest for Blåsjø, og på enkelte topper helt nord i fylket.

Siste istid avsatte både flyttblokker og bunnmorene, og noen steder finner man dødisgroper. Det er også noen steder avsatt eskere, fra Setesdalsheiene i nord til Lista i sør. Det store norske raet krysser fylket fra øst til vest. Den østre delen ligger delvis under vann og kommer opp i Raet nasjonalpark.

### Flora og fauna

Mange steder i fylket er fjellet svært blankskurt, med noe flyttblokker og et beskjedent jorddekke med en sparsom vegetasjon. Den sure grunnfjellsbunnen gir mest grobunn for hardføre arter av gress og lyng i nord, og mye furu over hele fylket. 

Agder er det fylket i landet som har flest treslag i vegetasjonen. Langs kysten, under den marine grensen, har fylket store innslag av varmekjær løvskog. Den naturlige vegetasjonen preges også av forvillede arter fra hager og parker. I kystlandskapet er det et betydelig innslag av ballastplanter. Gimle gård har fylkets eneste arboret.

Dyrelivet omfatter blant annet elg, rådyr, rødrev, hare, lemen, fjellrype, villrein og gaupe. I Setesdalsheiene i nord finnes en villreinstamme, men kraft- og hytteutbyggingen har redusert beitemarkene og presset denne reinstammen. Sur nedbør har også redusert mange ørretstammer i området. De kalkrike fyllitt-områdene i nord og vest har noe ørret, mens bekkerøye er satt ut i de surere vannene som dominerer i Agder.

Kommuner
--------

Det er 25 kommuner i Agder fylke fra 1. januar 2020:

| Nr | Kart | Navn | Adm.senter | Grunnlagt | Folketall | Flatemålkm² | Målform | Valgdistrikt | Regionråd |
| --- | --- | --- | --- | --- | --- | --- | --- | --- | --- |
| 4201 | Risør kommuneRisør kommune | Risør  Risør | Risør | 1837 | 6 806 | 193,01 | Nøytral | Aust-Agder | Østre Agder |
| 4202 | Grimstad kommuneGrimstad kommune | Grimstad  Grimstad | Grimstad | 1816-06-066. juni 1816 | 24 587 | 303,52 | Bokmål | Østre Agder |
| 4203 | Arendal kommuneArendal kommune | Arendal  Arendal | Arendal | 1723 | 45 891 | 270,00 | Bokmål | Østre Agder |
| 4204 | Kristiansand kommuneKristiansand kommune | Kristiansand  Kristiansand | Kristiansand | 1641 | 115 569 | 644,16 | Bokmål | Vest-Agder | Kristiansandregionen |
| 4205 | Lindesnes kommuneLindesnes kommune | Lindesnes  Lindesnes | Mandal | 2020-01-011. januar 2020 | 23 479 | 934,32 | Bokmål | Kristiansandregionen |
| 4206 | Farsund kommuneFarsund kommune | Farsund  Farsund | Farsund | 1795 | 9 860 | 262,45 | Bokmål | Lister |
| 4207 | Flekkefjord kommuneFlekkefjord kommune | Flekkefjord  Flekkefjord | Flekkefjord | 1842 | 9 216 | 543,23 | Bokmål | Lister |
| 4211 | Gjerstad kommuneGjerstad kommune | Gjerstad  Gjerstad | Gjerstad | 1838 | 2 421 | 322,14 | Nøytral | Aust-Agder | Østre Agder |
| 4212 | Vegårshei kommuneVegårshei kommune | Vegårshei  Vegårshei | Myra | 1837 | 2 143 | 355,66 | Nøytral | Østre Agder |
| 4213 | Tvedestrand kommuneTvedestrand kommune | Tvedestrand  Tvedestrand | Tvedestrand | 1837 | 6 184 | 217,95 | Bokmål | Østre Agder |
| 4214 | Froland kommuneFroland kommune | Froland  Froland | Osedalen | 1850 | 6 174 | 644,55 | Nøytral | Østre Agder |
| 4215 | Lillesand kommuneLillesand kommune | Lillesand  Lillesand | Lillesand | 1837 | 11 419 | 190,25 | Bokmål | Kristiansandregionen |
| 4216 | Birkenes kommuneBirkenes kommune | Birkenes  Birkenes | Birkeland | 1838 | 5 390 | 674,20 | Nøytral | Kristiansandregionen |
| 4217 | Åmli kommuneÅmli kommune | Åmli  Åmli | Åmli | 1837 | 1 786 | 1 130,61 | Nynorsk | Østre Agder |
| 4218 | Iveland kommuneIveland kommune | Iveland  Iveland | Birketveit | 1886 | 1 344 | 261,64 | Nøytral | Kristiansandregionen |
| 4219 | Evje og Hornnes kommuneEvje og Hornnes kommune | Evje og Hornnes  Evje og Hornnes | Evje | 1960-01-011. januar 1960 | 3 904 | 550,22 | Nøytral | Setesdal |
| 4220 | Bygland kommuneBygland kommune | Bygland  Bygland | Bygland | 1838 | 1 136 | 1 312,40 | Nynorsk | Setesdal |
| 4221 | Valle kommuneValle kommune | Valle  Valle | Valle | 1837 | 1 180 | 1 264,74 | Nynorsk | Setesdal |
| 4222 | Bykle kommuneBykle kommune | Bykle  Bykle | Bykle | 1902-01-011. januar 1902 | 995 | 1 467,27 | Nynorsk | Setesdal |
| 4223 | Vennesla kommuneVennesla kommune | Vennesla  Vennesla | Vennesla | 1861-01-011. januar 1861 | 15 294 | 384,46 | Nøytral | Vest-Agder | Kristiansandregionen |
| 4224 | Åseral kommuneÅseral kommune | Åseral  Åseral | Kyrkjebygda | 1837 | 911 | 887,51 | Nynorsk | Setesdal |
| 4225 | Lyngdal kommuneLyngdal kommune | Lyngdal  Lyngdal | Alleen | 1838-01-011. januar 1838 | 10 751 | 642,80 | Bokmål | Lister |
| 4226 | Hægebostad kommuneHægebostad kommune | Hægebostad  Hægebostad | Tingvatn | 1837 | 1 750 | 461,53 | Nynorsk | Lister |
| 4227 | Kvinesdal kommuneKvinesdal kommune | Kvinesdal  Kvinesdal | Liknes | 1838 | 6 024 | 962,85 | Nøytral | Lister |
| 4228 | Sirdal kommuneSirdal kommune | Sirdal  Sirdal | Tonstad | 1960-01-011. januar 1960 | 1 837 | 1 554,57 | Nøytral | Lister |
|
| 10 | AgderAgder | Agder  Agder | Kristiansand | 2020-01-011. januar 2020 | 307 231 | 16 434,44 | Nøytral | Aust-AgderVest-Agder | Sørlandet |

Kommunene Kristiansand, Arendal, Farsund, Flekkefjord, Grimstad, Lillesand, Lindesnes, Lyngdal, Risør og Tvedestrand har bystatus, enten ved en historisk status som kjøpstad, eller ved at kommunene har vedtatt at kommunesenteret skal kalles by.

Politikk
--------

### Fylkestinget

Fylkeskommunen styres etter formannskapsmodellen. Fylkestinget har 49 representanter.

Arne Thomassen (H) er fylkesordfører og Bjørn Ropstad (KrF) er fylkesvaraordfører

Tettsteder
----------

Hovedartikkel: Tettsteder i Agder.
De største tettstedene i Agder, rangert etter innbyggertall per 1. januar 2023. Totalt var det i 2023 55 tettsteder i fylket.

* Kristiansand – 66 576 (Kristiansand)
* Arendal – 44 856 (Arendal 38 563, Grimstad 6 293)
* Korsvik – 19 405 (Kristiansand)
* Grimstad – 14 390 (Grimstad)
* Vennesla – 13 803 (Vennesla 11 369, Kristiansand 2 434)
* Mandal – 11 330 (Lindesnes)
* Søgne – 10 925 (Kristiansand)
* Lillesand – 8 266 (Lillesand)
* Flekkefjord – 6 204 (Flekkefjord)
* Lyngdal – 5 558 (Lyngdal)
* Nodeland og Brennåsen – 4 625 (Kristiansand)
* Risør – 4 610 (Risør)
* Skålevik – 3 637 (Kristiansand)
* Farsund – 3 472 (Farsund)
* Blakstad – 3 350 (Froland)
* Birkeland – 3 007 (Birkenes)
* Evje – 2 757 (Evje og Hornnes)
* Tvedestrand – 2 726 (Tvedestrand)
* Liknes – 2 491 (Kvinesdal)
* Vanse – 2 059 (Farsund)

Se også
-------

* Tettsteder i Agder

Lokalmedia
----------

### Aviser

* Avisen *Fædrelandsvennen* kommer ut i Kristiansandsområdet
* *KRS – Avisen Kristiansand* er lokalavisa for byen Kristiansand
* *Agderposten* kommer ut i Arendal
* *Arendals Tidende* og Geita er lokalaviser i Arendal
* *Aust-Agder Blad* er lokalavis i Risør
* *Frolendingen*
* *Lillesands-Posten*, er lokalavis for Lillesand og Birkenes
* *Tvedestrandsposten* er lokalavis for Tvedestrand
* *Setesdølen*
* *Lindesnes* er lokalavis i Mandal
* *Lister* er lokalavis i Lister-regionen
* *Agder Flekkefjords Tidende* er lokalavis i Flekkefjord
* Søgne og Songdalen Budstikke er lokalavis for Søgne og Songdalen

### Radio og TV

* Radio Sør er heleid av *Fædrelandsvennen*
* *Radio Søgne* er lokalradio i Søgne
* *TV Sør* er heleid av Fædrelandsvennen.
* *TVAgder* er lokalradio i Arendal

Næringsliv
----------

Kristiansand Dyrepark er blant landets største fornøyelsesparker. Agderparken er en større næringspark i Arendal. Sørlandsparken er et betydelig næringsområde, som inkluderer Sørlandssenteret, i Kristiansand.

Bispedømme
----------

Agder bispedømme er et tidligere navn på Agder og Telemark bispedømme.

Rettspleie
----------

Agder tingrett er en domstol som behandler saker med verneting i Agder rettskrets.

Agder lagmannsrett er ankeinstans for saker fra Agder tingrett, Telemark tingrett og Vestfold tingrett.

Se også
-------

* Sørlandet
* Aust-Agder
* Vest-Agder

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «Forskrifter om sammenslåing av kommuner og fylkeskommuner er fastsatt». *Regjeringen.no* **(norsk)**. Kommunal- og moderniseringsdepartementet. 11. desember 2017. Besøkt 24. juni 2018.
4. ↑  Statistisk sentralbyrå: Folkemengde 4. kvartal 2019 i fylker og kommuner
5. ↑  *www.kartverket.no* (PDF). Besøkt 31. desember 2018.  Manglende eller tom `|tittel=` (hjelp)
6. ↑  Thorsnæs, Geir: «Agder» i *Store norske leksikon* på snl.no. Hentet 19. januar 2023 fra
7. ↑  «*a great island named Scandza*», hentet fra Jordanes: *The Origin and Deeds of the Goths*
8. ↑  Wammer, Mari Parelius (9. desember 2011). «Her bor Norges høyeste mennesker». *Dagbladet.no* **(norsk)**. Besøkt 31. desember 2018.
9. ↑  «I eller på Agder». Norsk Språkråd. Besøkt 12. januar 2019.
10. ↑  Thorsnæs, Geir (7. oktober 2020). «Sørlandet». *Store norske leksikon*. Besøkt 21. mai 2021.
11. ↑  Regjeringen: Kommunereformen - Nye kommuner og navn
12. ↑  Statistisk sentralbyrå (1. januar 2023). «07459: Befolkning, etter region, statistikkvariabel og år».
13. ↑  rkrs.no[*død lenke*] - *Om oss - historie* - «Region Kristiansand ble relansert med nytt navn og nye vedtekter fra 01.01.18. Frem til 31.12.17. samarbeidet kommunene i Kristiansandsregionen under navnet Knutepunkt Sørlandet. Knutepunkt Sørlandet var et interkommunalt samarbeid for de sju kommunene Lillesand, Birkenes, Iveland, Vennesla, Kristiansand, Søgne og Songdalen». «... fra 1. januar 2006. Fra samme dato meldte Iveland kommune seg inn i KnpS.»
14. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.

Eksterne lenker
---------------

* (no) Offisielt nettsted Rediger på Wikidata

* (en) Agder – kategori av bilder, video eller lyd på Commons Rediger på Wikidata

| * v
* d
* r
Agder |
| --- |
| Agder | Arendal **·** Birkenes **·** Bygland **·** Bykle **·** Evje og Hornnes **·** Farsund **·** Flekkefjord **·** Froland **·** Gjerstad **·** Grimstad **·** Hægebostad **·** Iveland **·** Kristiansand **·** Kvinesdal **·** Lillesand **·**  Lindesnes **·** Lyngdal **·** Risør **·** Sirdal **·** Tvedestrand **·** Valle **·** Vegårshei **·** Vennesla **·** Åmli **·** Åseral | Norges flagg |

| * v
* d
* r
Norges fylker |
| --- |
| Nåværende | 
* Agder
* Akershus
* Buskerud
* Finnmark
* Innlandet
* Møre og Romsdal
* Nordland
* Oslo
* Rogaland
* Telemark
* Troms
* Trøndelag
* Vestfold
* Vestland
* Østfold

 | Norges flagg |
| Tidligere | 
* Aust-Agder
* Bergen
* Hedmark
* Hordaland
* Nord-Trøndelag
* Oppland
* Sogn og Fjordane
* Sør-Trøndelag
* Troms og Finnmark
* Vest-Agder
* Vestfold og Telemark
* Viken

 |
| 
* **Andre deler av landet:** Svalbard
* Jan Mayen
* **Biland:** Bouvetøya
* Dronning Maud Land
* Peter I Øy

 |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Store Danske Encyklopædi **·** VIAF **·** GND **·** GeoNames **·** Sentralt stedsnavnregister
 |